विपक्ष के ‘इंडिया’ गठबंधन के पीछे क्या गणित है?
तो क्या अब भाजपा को ‘इंडिया’ का मुकाबला करना पड़ेगा? राजनीतिक फिकरेबाजी से अलग हटते हुए गौर करें तो यह सवाल बेहद गम्भीर और पेचीदा है। Abhay Kumar Dubey's column - What is the math behind the opposition's 'India' alliance?
तो क्या अब भाजपा को ‘इंडिया’ का मुकाबला करना पड़ेगा? राजनीतिक फिकरेबाजी से अलग हटते हुए गौर करें तो यह सवाल बेहद गम्भीर और पेचीदा है। गैरभाजपा पार्टियों का गठजोड़ ‘इंडिया’ नरेंद्र मोदी और भाजपा के सामने जो चुनौती पेश करेगा, क्या उसका ताल्लुक केवल अंकगणित से होगा? देखें तो इस प्रकार का राष्ट्रीय मोर्चा बनाने की आवश्यकता ही नहीं थी।
योगेंद्र यादव ने भारत के चुनावी भूगोल के मुताबिक ठीक ही ध्यान दिलाया है कि केरल, पंजाब, तमिलनाडु, तेलंगाना, आंध्र प्रदेश में भाजपा के पास कोई खास चुनावी ताकत नहीं है। वहां के लिहाज से विपक्ष की राष्ट्रीय एकता का मतलब नहीं। वहीं मध्यप्रदेश, हिमाचल प्रदेश, उत्तराखंड, गुजरात, राजस्थान में कांग्रेस को भाजपा का मुकाबले करने के लिए न किसी पार्टी की मदद की जरूरत है और न ही किसी अन्य पार्टी की इन प्रदेशों में कोई हैसियत है।
कर्नाटक चुनाव में मिले वोक्कालिगा वोटों की रोशनी में कांग्रेस चाहे तो जेडीएस की उपेक्षा कर सकती है। अब आ जाइए, महाराष्ट्र, झारखंड, बिहार और असम पर। राष्ट्रीय एकता हो न हो, इन राज्यों में पहले से राज्यस्तरीय विपक्षी गठजोड़ों की मौजूदगी है। वे भाजपा को चुनौती देने के लिए तैयार बैठे हैं। जहां तक दिल्ली, पंजाब और यूपी का सवाल है, राष्ट्रीय गठजोड़ हो न हो, यहां कांग्रेस, सपा और आप के त्रिकोण के कारण विपक्षी एकता का अंकगणित हर हालत में पेचीदा होने ही वाला है। इसी तरह की मुश्किल स्थितियां ओडिशा और बंगाल में भी आएंगी।
फिर विपक्ष ने यह ‘इंडिया’ गठबंधन बनाया ही क्यों? इस सवाल का सीधा और स्पष्ट जवाब पिछले लोकसभा चुनाव में यूपी की धरती पर सपा और बसपा के जबरदस्त समझे जाने वाले गठजोड़ के बुरे हश्र में तलाशा जा सकता है। अंकगणित के लिहाज से सपा-बसपा के मिल जाने से भाजपा को कम से कम 40-50 सीटें हार जाना चाहिए था। लेकिन ऐसा नहीं हुआ। बसपा को थोड़ा-सा पानी जरूर मिला, पर सपा का हुलिया वहां बैरंग ही रहा। भाजपा का झंडा बुलंद इसलिए बना रहा, क्योंकि विपक्ष के पास केवल ‘मैथमेटिक्स’ थी, ‘केमिस्ट्री’ नहीं।
चुनाव जीतने के लिए इन दोनों की जरूरत होती है। गठजोड़ करके सपा-बसपा ने अंकगणित तो प्राप्त कर लिया था, पर जीत का रसायन भाजपा के पास था और उसके पास हिंदू एकता की अपनी ‘मैथ’ भी थी। यूपी के इस विपरीत तजुर्बे से गैर भाजपा शक्तियों ने कुछ सीखा है। इसीलिए उनके नए मोर्चे का प्रस्थान-बिंदु जीत के गणित के बजाय जीत का रसायन तैयार करने पर केंद्रित दिख रहा है।
गैर भाजपा विपक्ष के संदर्भ में जीत का यह रसायन पटना और बेंगलुरु की बैठकों के काफी पहले से ही पकना शुरू हो चुका है। यही है वह रसायन, जिसने भाजपा को एक के बाद एक तीन चुनावों में हार का मुंह दिखाया। हिमाचल प्रदेश, कर्नाटक और दिल्ली महानगरपालिका में भाजपा की पराजय भ्रष्टाचार, महंगाई, बेरोजगारी और सरकारी निकम्मेपन के मिले-जुले प्रभाव का नतीजा रही। महंगाई और बेरोजगारी के मसले राज्य सरकारों के साथ-साथ केंद्र सरकार के संदर्भ में भी उसी तरह से मौजूद हैं।
नरेंद्र मोदी को भी लगता है कि अगर इन दोनों के साथ उन पर भ्रष्टाचार और निकम्मेपन की तोहमत भी लग गई तो फिर ‘एंटी-इनकम्बेंसी’ थामे नहीं थमेगी। इसीलिए वे शुरू से ही विपक्षी एकता को भ्रष्टाचारियों की गोलबंदी ठहरा रहे हैं। साथ ही उनके, अमित शाह और जेपी नड्डा के हर भाषण में शासन संबंधी कर्मठता के दावे ठीक इस अंदाज में किए जाते हैं, जैसे कि वे कोई सरकारी विज्ञापन पढ़ रहे हों। भाजपा की कोशिश है कि किसी न किसी प्रकार लोकसभा चुनाव के संदर्भ में महंगाई और बेरोजगारी के यथार्थ को भ्रष्टाचार और निकम्मेपन के आरोपों से ‘डी-लिंक’ रखा जाए। यह ‘लिंक’ बन गया तो घातक साबित होगा।
वहीं विपक्ष ‘इंडिया’ के गठन के पहले से ही इस ‘लिंक’ को बनाने में लगा हुआ है। पहले उसे लग रहा था कि अदाणी वाला मुद्दा उठाकर वह इस काम को अंजाम दे सकता है। लेकिन विपक्ष की यह कोशिश अब ठंडी पड़ती दिख रही है। बजाय इसके कि इस मुद्दे को लगातार सार्वजनिक जीवन में जीवित रखा जाता, विपक्ष ने इस पर अब चुप्पी साध ली है।
राफेल संबंधी कुछ सुगबुगाहट फ्रांस में एक बार फिर सुनाई पड़ी, लेकिन विपक्ष को उसमें अभी कुछ करने लायक मिला नहीं है। केंद्र सरकार के निकम्मेपन का बड़ा सबूत मणिपुर की बुरी हालत में सामने आया है। इसमें विपक्ष चाहे तो प्रधानमंत्री और गृहमंत्री दोनों को लपेट सकता है। पर उसने खुद ही मणिपुर पर बहुत देर में पहलकदमी ली है। राहुल गांधी के दौरे को छोड़ दें तो जलते हुए मणिपुर का ध्यान विपक्ष को भी बहुत देर से आया है।
(ये लेखक के अपने विचार हैं)